Mere end 100 mennesker trodsede lørdag regnen i Snedsted. De var nemlig med til at plante omkring 1500 træer i en ny folkeskov. Træerne skal skabe grobund for en kommende folkeskov, der med tiden skal blive noget større. - Skoven vil senere blive plantet til med maskiner og blive 11 hektar stor, siger Lars Heiselberg Vang Jensen, der er formand i Growing Trees Network Foundation. Det er kommuner, kirker og Naturstyrelser, der stiller jorden til rådighed til folkeskovene. En million CO2-støvsugere Træerne bliver plantet efter indsamlingen ”Danmark planter træer” blev sendt på TV2 den 14. september, hvor hele Danmark samlede ind til flere folkeskove. - Ved at vi planter træerne tæt, vokser træerne hurtigt op og starter CO2-støvsugeren. På den måde er det med til at løse problemet med for meget CO2 i atmosfæren, siger han. Showet har i alt samlet over en million træer ind i år. Det skal ende med at blive til 46 folkeskove rundt i hele landet. Man kan stadig hjælpe med at indsamlingen når over en million "CO2-støvsugere". Der er nemlig stadig åbent for donationer via ”Danmark planter træer” kampagnen. Støt på www.danmarkplantertr æer.dk.
For godt halvanden måned siden samlede både virksomheder og danskerne ind til at plante træer i hele landet. Lørdag skulle en del af de nye træer i jorden i Snedsted.